Document ID: 32011D0322

DEĊIŻJONI TAL-KUMMISSJONI
tas-27 ta’ Mejju 2011
li temenda l-Annessi I u II tad-Deċiżjoni 2009/861/KE dwar miżuri tranżitorji skont ir-Regolament (KE) Nru 853/2004 tal-Parlament Ewropew u tal-Kunsill fir-rigward tal-ipproċessar ta’ ħalib nej mhux konformi f’ċerti stabbilimenti tal-ipproċessar tal-ħalib fil-Bulgarija
(notifikata bid-dokument numru C(2011) 3647)
(Test b’relevanza għaż-ŻEE)
(2011/322/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (1), u b’mod partikolari l-ewwel paragrafu tal-Artikolu 9 tiegħu,
Billi:
(1)
Ir-Regolament (KE) Nru 853/2004 jistipula regoli speċifiċi dwar l-iġjene tal-ikel li joriġina mill-annimali għall-operaturi tan-negozju tal-ikel. Dawn ir-regoli jinkludu ħtiġijiet tal-iġjene għal ħalib nej u għall-prodotti tal-ħalib.
(2)
Id-Deċiżjoni tal-Kummissjoni 2009/861/KE (2) tipprevedi ċerti derogi mill-ħtiġijiet stabbiliti fis-subkapitoli II u III tal-Kapitolu I tat-Taqsima IX tal-Anness III tar-Regolament (KE) Nru 853/2004 f’ċerti stabbilimenti tal-ipproċessar tal-ħalib fil-Bulgarija elenkati f’dik id-Deċiżjoni. Din id-Deċiżjoni tapplika mill-1 ta’ Jannar 2010 sal-31 ta’ Diċembru 2011.
(3)
Skont dan, ċerti stabbilimenti tal-ipproċessar tal-ħalib elenkati fl-Anness I tad-Deċiżjoni 2009/861/KE jistgħu, bis-saħħa tad-deroga mid-dispożizzjonijiet relevanti tar-Regolament (KE) Nru 853/2004, jipproċessaw ħalib f’konformità jew f’nonkonformità sakemm l-ipproċessar tal-ħalib konformi jew mhux konformi jitwettaq fuq linji ta’ produzzjoni separati. Barra minn hekk, ċerti stabbilimenti tal-ipproċessar tal-ħalib elenkati fl-Anness II ta’ dik id-Deċiżjoni jistgħu jipproċessaw ħalib mhux konformi mingħajr linji ta’ produzzjoni separati.
(4)
Fl-24 ta’ Novembru 2010 il-Bulgarija bagħtet lista riveduta u aġġornata ta’ dawk l-istabbilimenti tal-ipproċessar tal-ħalib lill-Kummissjoni.
(5)
F’dik il-lista l-ġdida, l-istabbiliment numru 7 tal-Anness I tad-Deċiżjoni 2009/861/KE (BG 0812009 “Serdika - 90” AD) tneħħa mil-lista u ġie awtorizzat li jqiegħed il-prodotti tal-ħalib fuq is-suq intra-Komunitarju minħabba l-konformità mar-rekwiżiti stabbiliti f’Kapitolu I tat-Taqsima IX tal-Anness III tar-Regolament (KE) Nru 853/2004;
(6)
Barra minn hekk, l-istabbilimenti numru 14 tal-Anness II tad-Deċiżjoni 2009/861/KE (1312002”Milk Grup” EOOD), numru 25 (BG 1612020 ET “Bor -Chvor”) numru 70 (BG 2412041 “Mlechen svyat 2003”OOD) u n-numru 92 (2212023 “EL BI BULGARIKUM”) tneħħew mil-lista u ġew awtorizzati li jqiegħdu l-prodotti tal-ħalib fis-suq intra-Komunitarju minħabba konformità mar-rekwiżiti stabbiliti f’Kapitolu I tat-Taqsima IX tal-Anness III tar-Regolament (KE) Nru 853/2004;
(7)
Għalhekk, id-Deċiżjoni 2009/861/KE għandha tiġi emendata skont dan.
(8)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponihom.
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2009/861/KE huma sostitwiti bit-test fl-Anness ta’ din id-Deċiżjoni.
Artikolu 2
Din id-Deċiżjoni għandha tapplika mill-1 ta’ Marzu 2011.
Artikolu 3
Din id-Deċiżjoni hi indirizzata lill-Istati Membri.
Magħmul fi Brussell, is-27 ta’ Mejju 2011.

Labels: 7
18
17
0